T. Cabaj, poslanec: (2002-04-05):
I. Presperín, podpredseda NR SR: Národná rada môže zobrať správu na vedomie alebo ju nezoberie. Neznamená to, či je spokojná alebo nie. Tibor Cabaj, ty to dobre vieš. Takže, páni poslanci, pristúpime k prvému čítaniu návrhu poslancov Národnej rady Slovenskej republiky Tibora Šagáta a Petra Finďa na vydanie zákona, ktorým sa mení a dopĺňa zákon Národnej rady Slovenskej republiky číslo 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných odvetvových, podnikových a občianskych zdravotných poisťovní v znení neskorších predpisov a o zmene a doplnení niektorých zákonov. Návrh zákona ste dostali ako tlač 1378. Návrh na pridelenie návrhu zákona na prerokovanie výborom Národnej rady máte v rozhodnutí predsedu Národnej rady číslo 1526. Dávam slovo Tiborovi Šagátovi a prosím ho, aby návrh zákona uviedol. Ďalšie rokovanie bude viesť pán podpredseda Hrušovský. T. Šagát, poslanec: Ďakujem za slovo. Vážený pán predsedajúci, vážená snemovňa, dovoľte, aby som predložil návrh zákona, ktorým sa mení a dopĺňa zákon Národnej rady Slovenskej republiky číslo 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a zriaďovaní rezortných, odvetvových, podnikových a občianskych zdravotných poistení v znení neskorších predpisov a o zmene a doplnení niektorých zákonov. Súčasná právna úprava v systéme zdravotného poistenia, kde sa poistné na zdravotné poistenie neplatí za poistencov, ktorým sa poskytujú peňažné dávky nemocenského poistenia, zabezpečenia, nahrádzajúce mzdu, plat, služobný príjem, odmenu alebo iný príjem v čase trvania ich účasti na nemocenskom poistení spôsobuje, že za vyše 100 000 práceneschopných poistencov denne a poistencov, ktorí ošetrujú člena rodiny alebo narodené dieťa, neplatí poistné nikto. Súčasná právna úprava tiež umožňuje, aby sa na základe zdravotného poistenia uhrádzali zdravotné výkony respektíve zdravotná starostlivosť, ktorá nesúvisí s potrebou poskytnúť zdravotnú starostlivosť, ale ktorej poskytnutie si vyžiadal iný orgán alebo inštitúcia ako podklad pre svoje rozhodnutie bez toho, aby príslušná zdravotná poisťovňa poistenca mohla rozhodnúť o opodstatnenosti tejto požiadavky a o rozsahu poskytnutej zdravotnej starostlivosti respektíve o rozsahu výkonov. Systémové riešenie uvedeného problému si vyžaduje súčasnú novelizáciu tých právnych predpisov, ktoré v súčasnosti vychádzajú zo zásady, že zdravotné výkony poskytnuté na účely sociálneho zabezpečenia, sociálnej pomoci a nezamestnanosti sa uhrádzajú na základe zdravotného poistenia. Predložený návrh zákona si vyžiada nepatrné zvýšené nároky na štátny rozpočet súvisiaci s úhradou nákladov na zdravotnú starostlivosť, ktorých poskytnutie si vyžiada štátny orgán sociálnej pomoci. Predložený návrh zákona má dopad na verejné zdroje systému nezamestnanosti, ktorý súvisí s úhradou nákladov na zdravotnú starostlivosť, ktorých poskytnutie si vyžiada Národný úrad práce ako podklad pre svoje rozhodnutia. Predložený návrh zákona má dopad na verejné zdroje systému sociálneho zabezpečenia. Tento dopad predstavuje približne 500 miliónov Sk ročne na platbu poistencov na zdravotné poistenie Sociálnej poisťovne, Vojenského úradu sociálneho zabezpečenia a orgánu na vykonávanie sociálneho zabezpečenia vojakov vojsk Ministerstva vnútra Slovenskej republiky štátom za osoby dočasne práceneschopné v čase trvania zárobkovej činnosti, poberania peňažnej pomoci v materstve, podpory pri ošetrovaní člena rodiny a vyrovnávacieho príspevku v tehotenstve a materstve. Vážení páni poslanci, dúfam a počítam s podporou, aby sme mohli tento zákon prerokovať v druhom čítaní na výbore, kde by sme si vecne, odborne mohli príslušné ustanovenia prediskutovať tak, aby sme odstránili túto systémovú chybu, ktorá odčerpáva ročne mnoho miliónov korún zo zdravotného poistenia. Ďakujem pekne.